Heger, Eduard, predseda vlády SR (2022-05-19):
Tak, vážený pán poslanec, dovoľte mi, aby som teda odpovedal na vašu otázku. Svojím spôsobom myslím si, že reakcia vlády je veľmi zjavná a viditeľná a transparentná a jednak sme ohlásili pomoc občanom Slovenskej republiky, myslím, že pred tromi týždňami, ak sa nemýlim, alebo teda začiatkom mája, ktorá bola výsledkom koaličných rokovaní a je to, myslím si, že veľmi masívna pomoc, ktorá v konečnom dôsledku aj dnes je v parlamente a prebieha o nej rokovanie. Čiže istá časť tej pomoci, alebo tak to poviem, tá pomoc je rozdelená na dve časti: jednorazová a potom je časť systematická. Tá jednorazová je preto, aby sme zmiernili tie dopady okamžite a preto sme ju vlastne prijali, to, čo bolo možné prijať vlastne nariadením vlády, sme aj urobili v jednotlivých krokoch a zavŕšili sme to včera. Čo sa týka pravidelnej, tak o tej sa teraz rokuje v parlamente a verím, že tak ako tomu bolo aj dnes pri zaradení v skrátenom hlasovaní, že tak to bude pokračovať a že táto pomoc vlastne dostane podporu parlamentu a dostane sa k ľuďom čo najskôr. Musím povedať, že úprimne prekvapili ma slová sociálnych demokratov, ktorí, tak ako som predpokladal, sa budú snažiť túto pomoc ľuďom nepodporiť a budú si na to hľadať všelijaké pseudozámienky, čo je z môjho pohľadu naozaj len čisté pokrytectvo, nič iné sa nedá povedať, lebo pomoc, ktorú sme predstavili aj tu, priniesli do parlamentu, je naozaj masívna a podáva podanú ruku ľuďom. Toto vlády v omnoho lepších časoch neboli schopné urobiť, takže príde mi to naozaj veľmi pokrytecké, že sa takýmto spôsobom vykrúcajú a hľadajú, hľadajú zámienky. Ale teraz, aby som teda pomenoval tú konkrétnu pomoc. Z hľadiska tej jednorazovej pomoci, tak tam máme viacero takých parametrov. Jednak je to podpora domácnostiam v hmotnej núdzi. Tam je príspevok vo výške 100 euro, potom je tam zvýšený prídavok na dieťa, ktorý bude vyplatený, myslím, že budúci mesiac do úrovne do výšky 100 euro. Taktiež poberatelia vlastne peňažného príspevku na opatrovanie, ktorým tiež bude vyplatený príspevok 100 euro, je to skupina ľudí radovo cez 
28 000 ľudí, potom sú to nízkopríjmoví bez detí, tých je 117 000, ktorým tiež bude vyplatený tento príspevok, potom sú to osoby vykonávajúce osobnú asistenciu osobe s ťažko zdravotným postihnutím, tam sa jedná o skupinu 8 000 ľudí, taktiež príspevok vo výške jednorazový 100 euro. No a potom osoby v dôchodkovom veku, ktorým nevznikol nárok na dôchodok, tam hovoríme o skupine 100 000 ľudí, príspevok vo výške 100 euro jednorazovo. Ďalšie z tých opatrení, ktoré sme vlastne urobili, je, že sme predsunuli vyplatenie 13. dôchodku a to bude vyplatené 10. júla a ide o kompenzáciu práve rastu spotrebiteľských cien, keďže práve tá inflácia dosiahla medziročne v marci 10 %, vyše 10 %, takže a vieme, že teda tá valorizácia dôchodkov nastáva až v neskoršom období roka, takže preto sme to predsunuli. Potom vlastne je to najdôležitejšie, o čom hovoríme, je práve tá pomoc, ktorú máte teraz v parlamente, a to je zvýšenie rodinných prídavkov, tak ako som povedal, práve „vlády sociálnych demokratov“ za osem rokov boli, neboli schopní zvýšiť toto, nijako výrazne nemysleli na rodiny, ktoré sú na Slovensku, žiaľ, v najväčšom nepomere a vieme, že práve rodiny s deťmi sú ohrozené chudobou výrazne viac ako rodiny bez detí, v tomto je Slovensko na poslednom mieste v rebríčkoch Európskej únie. Takže je to, je to vizitka veľmi zlá a je to vizitka práve vlád, ktoré tu dobré časy nevedeli premeniť na podporu rodín, na podporu ale aj ľudí strednej triedy, ktorí v konečnom dôsledku poctivo pracujú a odvádzajú svoje dane do rozpočtu, z čoho sú financované služby všetkým občanom Slovenskej republiky a vlastne tie, za osem rokov teda vlády SMER-u, Roberta Fica a Petra Pellegriniho, pri dávke, ako je prídavok na dieťa, ju navýšili o 1,85 eura za osem rokov. Za osem rokov. Dobre počujete, o 1,85 eura. To je naozaj výsmech, to je naozaj výsmech. My prinášame teraz navýšenie o 24,12, čiže dvanásť centov, 24 eur aj 12 centov za tento jeden rok. (Prerušenie vystúpenia predsedajúcim.)